CELEX: 32021R1337
Language: sl
Date: 2021-06-18 00:00:00
Title: Izvedbena uredba Komisije (EU) 2021/1337 z dne 18. junija 2021 o spremembi Izvedbene uredbe (EU) št. 908/2014 glede finančnega upravljanja

12.8.2021   
               
               
                  SL
               
               
                  Uradni list Evropske unije
               
               
                  L 289/9
               
            
         
            IZVEDBENA UREDBA KOMISIJE (EU) 2021/1337
            z dne 18. junija 2021
            o spremembi Izvedbene uredbe (EU) št. 908/2014 glede finančnega upravljanja
         
         
            EVROPSKA KOMISIJA JE –
            
               ob upoštevanju Pogodbe o delovanju Evropske unije,
            
            
               ob upoštevanju Uredbe (EU) št. 1306/2013 Evropskega parlamenta in Sveta z dne 17. decembra 2013 o financiranju, upravljanju in spremljanju skupne kmetijske politike in razveljavitvi uredb Sveta (EGS) št. 352/78, (ES) št. 165/94, (ES) št. 2799/98, (ES) št. 814/2000, (ES) št. 1290/2005 in (ES) št. 485/2008 (1) ter zlasti člena 46(6) in člena 104 Uredbe,
            
            ob upoštevanju naslednjega:
            
               
                           (1)
                        
                        
                           Člen 11 Izvedbene uredbe Komisije (EU) št. 908/2014 (2) določa splošna pravila v zvezi z izjavo o odhodkih in namenskimi prejemki, ki jih plačilne agencije prijavijo za dani mesec. Komisija pri določanju mesečnih plačil državam članicam upošteva popravke, ki jih je Komisija sprejela v okviru potrditve obračunov in potrditve skladnosti. Ker Komisija torej pozna zneske teh popravkov, ni nobene posebne potrebe, da bi jih države članice vključile v mesečno izjavo in jih prijavile Komisiji. Da bi poenostavili postopek v zvezi z zneski, ki jih prijavijo države članice, bi bilo treba to zahtevo črtati.
                        
                     
            
               
                           (2)
                        
                        
                           Člen 14(1) Izvedbene uredbe (EU) št. 908/2014 določa, da Komisija po odločitvi za izvršitev mesečnih plačil da državam članicam na razpolago sredstva, potrebna za pokrivanje odhodkov, ki se financirajo iz Evropskega kmetijskega jamstvenega sklada (EKJS). Pri tem pa bi morala Komisija upoštevati prejemke, ki jih plačilne agencije prejmejo v imenu proračuna Unije. Komisija trenutno v okviru EKJS zneske odhodkov pobota z zneski namenskih prejemkov neposredno v odločitvi o mesečnem plačilu, ki jo izda Komisija. Ta finančna operacija odstopa od načina upravljanja namenskih prejemkov v okviru drugih skladov Unije, kjer se ti ne pobotajo, pač pa se izterjajo z nalogom za izterjavo, pripravljenim v skladu s členom 98 Uredbe (EU, Euratom) 2018/1046 Evropskega parlamenta in Sveta (3). Za uskladitev računovodskih praks Komisije in zlasti načina upravljanja namenskih prejemkov je treba ta tehnični vidik finančnega upravljanja EKJS uskladiti s postopki, ki se uporabljajo v drugih skladih Unije. Zato je treba spremeniti način izravnave prihodkov, izvršenih v okviru EKJS.
                        
                     
            
               
                           (3)
                        
                        
                           Uredba (EU) 2020/2220 Evropskega parlamenta in Sveta (4) je spremenila Uredbo (EU) št. 1305/2013 Evropskega parlamenta in Sveta (5) in do 31. decembra 2022 podaljšala obdobje trajanja programov razvoja podeželja, ki jih podpira Evropski kmetijski sklad za razvoj podeželja (EKSRP), ter državam članicam omogočila, da svoje podaljšane programe financirajo iz ustreznih proračunskih sredstev za leti 2021 in 2022. Poleg tega so bila z Uredbo (EU) 2020/2220 v podaljšanih programih v letih 2021 in 2022 na voljo dodatna sredstva iz Instrumenta Evropske unije za okrevanje (EURI) za financiranje ukrepov na podlagi Uredbe (EU) št. 1305/2013 za odpravljanje posledic krize zaradi COVID-19 in njenih posledic za kmetijski sektor in podeželska območja Unije.
                        
                     
            
               
                           (4)
                        
                        
                           Kot je navedeno v uvodni izjavi 24 Uredbe (EU) 2020/2220, za dodatna sredstva iz EURI veljajo posebni pogoji. Ta dodatna sredstva bi bilo zato treba načrtovati in spremljati ločeno od podpore Unije za razvoj podeželja, ob tem pa praviloma uporabljati pravila iz Uredbe (EU) št. 1305/2013. Zato bi bilo treba ta dodatna sredstva izvrševati z Uredbo (EU) št. 1305/2013 in jih na podlagi navedene uredbe obravnavati kot zneske za financiranje ukrepov v okviru EKSRP. Posledično bi bilo treba prilagoditi ustrezna izvedbena pravila o finančnem upravljanju v zvezi z dodatnimi sredstvi iz člena 58a Uredbe (EU) št. 1305/2013. Zlasti napovedi potreb po financiranju, izjave o odhodkih, ki jih predložijo države članice, in izračun zneska za plačilo bi bilo treba prilagoditi dodeljenim sredstvom EKSRP.
                        
                     
            
               
                           (5)
                        
                        
                           Izvedbeno uredbo (EU) št. 908/2014 bi bilo zato treba ustrezno spremeniti.
                        
                     
            
               
                           (6)
                        
                        
                           Ukrepi iz te uredbe so v skladu z mnenjem Odbora za kmetijske sklade –
                        
                     
            SPREJELA NASLEDNJO UREDBO:
         
         
            
               
                  Člen 1
               
               Izvedbena uredba (EU) št. 908/2014 se spremeni:
               
                           (1)
                        
                        
                           v členu 11(1)(c) se črta zadnji stavek;
                        
                     
                           (2)
                        
                        
                           v členu 14(1) se drugi pododstavek nadomesti z naslednjim:
                           „Če plačila, ki jih mora izvršiti Komisija, pomenijo negativni znesek za državo članico, se presežni odbitki prenesejo na naslednje mesece.“;
                        
                     
                           (3)
                        
                        
                           v členu 21 se prvi odstavek nadomesti z naslednjim:
                           „Države članice za vsak program razvoja podeželja iz člena 6 Uredbe (EU) št. 1305/2013 Evropskega parlamenta in Sveta (*1) in v skladu s točko (c)(ii) prvega pododstavka člena 102(1) Uredbe (EU) št. 1306/2013 Komisiji dvakrat letno, najpozneje do 31. januarja in 31. avgusta, pošljejo svoje napovedi zneskov, ki naj bi jih v zadevnem proračunskem letu financiral EKSRP. Navedene napovedi ločeno prikazujejo zneske, napovedane za dodatna sredstva iz člena 58a(2) Uredbe (EU) št. 1305/2013. Poleg tega države članice pošljejo posodobljeno oceno svojih potreb po financiranju za naslednje proračunsko leto.
                           
                              (*1)  Uredba (EU) št. 1305/2013 Evropskega parlamenta in Sveta z dne 17. decembra 2013 o podpori za razvoj podeželja iz Evropskega kmetijskega sklada za razvoj podeželja (EKSRP) in razveljavitvi Uredbe Sveta (ES) št. 1698/2005 (UL L 347, 20.12.2013, str. 487).“;"
                        
                        
                     
                           (4)
                        
                        
                           v členu 22(1) se prvi in drugi pododstavek nadomestita z naslednjim:
                           
                              „1.   Plačilne agencije prijavijo odhodke za vsak program razvoja podeželja iz člena 6 Uredbe (EU) št. 1305/2013.
                              Plačilne agencije za vsak ukrep za razvoj podeželja v izjavi o odhodkih navedejo znesek iz člena 58(4) Uredbe (EU) št. 1305/2013 in znesek iz člena 58a(2) Uredbe (EU) št. 1305/2013.“;
                           
                        
                     
                           (5)
                        
                        
                           v členu 23 se odstavek 2 nadomesti z naslednjim:
                           
                              „2.   Kadar skupni znesek prispevka Unije, plačanega za program razvoja podeželja, presega skupni znesek, načrtovan za ukrep za razvoj podeželja, se brez poseganja v zgornjo mejo iz člena 34(2) Uredbe (EU) št. 1306/2013 znesek za plačilo zmanjša, kot sledi:
                              
                                          (a)
                                       
                                       
                                          za sredstva v okviru EKSRP brez dodatnih sredstev iz člena 58a Uredbe (EU) št. 1305/2013 se zmanjša na znesek, načrtovan za navedeni ukrep v okviru EKSRP, brez dodatnih sredstev;
                                       
                                    
                                          (b)
                                       
                                       
                                          za dodatna sredstva iz člena 58a Uredbe (EU) št. 1305/2013 se zmanjša na znesek, načrtovan za navedeni ukrep v okviru dodatnih sredstev.
                                       
                                    Vsak prispevek Unije, ki je zaradi tega izključen, se lahko plača pozneje, če je država članica predložila prilagojen finančni načrt in ga je Komisija sprejela.“
                           
                        
                     
            
               
                  Člen 2
               
               Ta uredba začne veljati tretji dan po objavi v Uradnem listu Evropske unije.
            
         
         
            
               Ta uredba je v celoti zavezujoča in se neposredno uporablja v vseh državah članicah.
               V Bruslju, 18. junija 2021
               
                  
                     Za Komisijo
                  
                  
                     Predsednica
                  
                  Ursula VON DER LEYEN
               
            
         
         
            (1)  UL L 347, 20.12.2013, str. 549.
         
            (2)  Izvedbena uredba Komisije (EU) št. 908/2014 z dne 6. avgusta 2014 o pravilih za uporabo Uredbe (EU) št. 1306/2013 Evropskega parlamenta in Sveta v zvezi s plačilnimi agencijami in drugimi organi, finančnim upravljanjem, potrjevanjem obračunov, pravili o kontrolah, varščinami in preglednostjo (UL L 255, 28.8.2014, str. 59).
         
            (3)  Uredba (EU, Euratom) 2018/1046 Evropskega parlamenta in Sveta z dne 18. julija 2018 o finančnih pravilih, ki se uporabljajo za splošni proračun Unije, spremembi uredb (EU) št. 1296/2013, (EU) št. 1301/2013, (EU) št. 1303/2013, (EU) št. 1304/2013, (EU) št. 1309/2013, (EU) št. 1316/2013, (EU) št. 223/2014, (EU) št. 283/2014 in Sklepa št. 541/2014/EU ter razveljavitvi Uredbe (EU, Euratom) št. 966/2012 (UL L 193, 30.7.2018, str. 1).
         
            (4)  Uredba (EU) 2020/2220 Evropskega parlamenta in Sveta z dne 23. decembra 2020 o določitvi nekaterih prehodnih določb za podporo iz Evropskega kmetijskega sklada za razvoj podeželja (EKSRP) in Evropskega kmetijskega jamstvenega sklada (EKJS) v letih 2021 in 2022 ter o spremembi uredb (EU) št. 1305/2013, (EU) št. 1306/2013 in (EU) št. 1307/2013 glede sredstev in uporabe v letih 2021 in 2022 ter Uredbe (EU) št. 1308/2013 glede sredstev in razdelitve take podpore v letih 2021 in 2022 (UL L 437, 28.12.2020, str. 1).
         
            (5)  Uredba (EU) št. 1305/2013 Evropskega parlamenta in Sveta z dne 17. decembra 2013 o podpori za razvoj podeželja iz Evropskega kmetijskega sklada za razvoj podeželja (EKSRP) in razveljavitvi Uredbe Sveta (ES) št. 1698/2005 (UL L 347, 20.12.2013, str. 487).